Jangkitan selepas bersalin

Jangkitan selepas bersalin, juga dikenali sebagai demam anak dan demam nifas, adalah jangkitan kuman yang berlaku pada saluran pembiakan wanita selepas bersalin atau keguguran.  Tanda dan gejala yang kerap dilihat termasuklah demam yang melebihi , menggigil, sakit di bahagian bawah perut, dan mungkin keputihan pada faraj yang berbau busuk .  Ia biasanya berlaku selepas tempoh 24 jam pertama dan sehingga sepuluh hari selepas wanita bersalin. 

Jangkitan rahim yang paling kerap ialah sepsis nifas, yang juga dikenali sebagai metritis selepas bersalin atau endometritis selepas bersalin.   Faktor yang mendorong kepada risiko jangkitan antara lain termasuk pembedahan Caesarean (C-section), kehadiran bakteria tertentu seperti streptokokus kumpulan B dalam faraj, ketuban pecah pramatang, pemeriksaan faraj berganda, pembuangan plasenta secara manual, dan kelahiran berpanjangan.    Kebanyakan jangkitan selalunya ekoran daripada kewujudan beberapa jenis bakteria.  Diagnosis melalui kultur faraj atau darah jarang membantu dalam mengesan jangkitan.  Bagi mereka yang tidak bertambah baik selepas rawatan dimulakan, pengimejan perubatan mungkin diperlukan.  Penyebab lain demam selepas bersalin termasuk pembengkakan payudara, jangkitan saluran kencing, jangkitan pada hirisan perut atau episiotomi, dan atelektasis .  

Disebabkan oleh risiko selepas pembedahan Caesarean, semua wanita adalah disarankan untuk mengambil dos pencegahan antibiotik seperti ampicillin sewaktu menjalani pembedahan.  Rawatan bagi jangkitan ini yang ditetapkan adalah dengan antibiotik, dengan kebanyakan pesakit mengalami perubahan baik dalam masa 2 hingga ke 3 hari selepas rawatan dimulakan.  Bagi mereka yang mempunyai jangkitan yang ringan, antibiotik oral boleh digunakan; sebagai contoh antibiotik intravena.  Antibiotik biasa seperti gabungan ampicillin dan gentamicin selepas wanita bersalin melalui faraj atau clindamycin dan gentamicin bagi mereka yang pernah menjalani pembedahan C.  Bagi mereka yang tidak bertambah baik dengan rawatan yang sesuai, komplikasi lain seperti abses harus dipertimbangkan. 

Pada tahun 2015, kira-kira 11.8 juta jangkitan pada ibu bersalin telah dilaporkan berlaku.  Di negara maju kira-kira satu hingga dua peratus mengalami jangkitan rahim selepas bersalin secara faraj.  Ini meningkat kepada lima hingga tiga belas peratus di kalangan mereka yang mengalami komplikasi semasa bersalin dan 50 peratus dengan C-section sebelum penggunaan antibiotik sebagai langkah pencegahan.  Pada tahun 2015, jangkitan ini mengakibatkan sehingga 17,900 kematian, yang merupakan penurunan daripada 34,000 kematian pada tahun 1990.   Jangkitan ini bertanggungjawab terhadap kira-kira 10% kematian semasa bersalin.  Kes pertama yang direkodkan adalah pada abad ke 5 sebelum masihi oleh Hippocrates .   Pada tahun 1847, doktor Hungary Ignaz Semmelweiss mengurangkan kadar kematian akibat penyakit itu di Klinik Obstetrik Pertama Vienna daripada hampir dua puluh peratus kepada dua peratus melalui amalan mencuci tangan dengan kalsium hipoklorit .  

 Rujukan 

Category:Kesihatan Wanita
Category:Kesihatan
Category:Obstetrik
Category:Translated from MDWiki